Eigil Andersen (SF), 2012-12-11:
SF ser gerne, at der bliver oprettet flere statslige arbejdspladser i provinsen, men det her forslag indeholder jo nogle formuleringer, der gør, at hvis det blev vedtaget, ville der nok kunne opstå store fortolkningsuenigheder.
Der står eksempelvis i forslaget: »Folketinget opfordrer regeringen til at bidrage til udvikling i hele Danmark ved som udgangspunkt at placere nye statslige institutioner uden for hovedstadsområdet ...«. Man ønsker altså som udgangspunkt at placere nye statslige institutioner uden for hovedstadsområdet.
Det er jo virkelig et udtryk med elastik i.
Man kunne også kalde det en gummiagtig formulering.
Man kan sige, at hensigten med forslaget sådan set er god nok, men jeg kan levende forestille mig store debatter om, hvorvidt man har overholdt det i praksis, hvis det bliver vedtaget.
Apropos debatten om Venstres nulvækst vil jeg da i øvrigt også sige, at jeg ikke tror, at der med Venstres nulvækst bliver oprettet en eneste ny statslig institution.
Det vil slet ikke være dagsordenen.
Dagsordenen vil være, at der skal skæres ned, der skal skæres i massevis af stillinger bort inden for det offentlige, som jeg har været inde på tidligere.
Den anden del af forslaget går så ud på, at man i videst muligt omfang skal placere de tilbageværende opgaver uden for hovedstadsområdet, når statslige enheder sammenlægges.
Det er jo på samme måde en meget gummiagtig formulering.
Det er jo meget fortolkeligt, om det vil blive overholdt, at man i videst muligt omfang skal placere de tilbageværende opgaver uden for København.
Så også her kan jeg forestille mig, at der vil opstå store debatter om, hvorvidt regeringen har opfyldt det, hvis forslaget eventuelt bliver vedtaget.
Jeg mener, at det er vigtigt – som også andre har gjort det heroppe fra talerstolen – at pege på, at hvad angår antallet af job i yderområderne i Danmark, er det helt, helt store problem private arbejdspladser.
Der er under den tidligere regering forsvundet 150.000 job i perioden 2008-2011, som det er blevet nævnt.
Og det har især ramt provinsen.
Det er sådan, at på Fyn er det hvert sjette private job, som er
forsvundet, mens det i hovedstadsområdet kun er et sted mellem hvert tyvende og hvert treogtredivte job, som er forsvundet – det viser Arbejderbevægelsens Erhvervsråds undersøgelse.
Så hvis man for alvor skal gøre noget, handler det om at pege på, at den tidligere regering har ladet stå til, mens private job forsvandt i massevis.
Jeg nævnte i mit tidligere indlæg under det foregående punkt, at noget af det, der er sket under den nuværende regering er, at mindre og mellemstore virksomheder har fået bedre lånemuligheder gennem den udviklingspakke, som blev aftalt i marts måned i år.
Så vil jeg afslutningsvis sige, at nu har man fra borgerlig side gjort et stort nummer ud af at tale om jordbrugskommissionerne og de 15 job, der er tale om der.
Det, der er sket, er, som ministeren også sagde det for nogle timer siden, at man har nedlagt i alt 167 stillinger på Fødevareministeriets område som helhed.
Af de stillinger er der nedlagt 8 i provinsen og 159 i København.
Så når den beklagelige situation er, at der skal skæres ned – og det er dybt beklageligt, men det kræver den økonomiske situation på en række punkter – må man sige, at så har regeringen gjort særdeles meget for at friholde provinsen fra de her nedskæringer på Fødevareministeriets område med hensyn til antallet af job.
Derfor er det misvisende, når man så tager et enkelt punkt ud, som hedder jordbrugskommissionerne; man skal selvfølgelig se på helheden.
Men problemet er, at den helhed, der er på Fødevareministeriets område, selvfølgelig generer Venstre og andre borgerlige partier, fordi man her må erkende, at der er taget et stort hensyn til at bevare job i provinsen.